ประกันชีวิตเติบโตกู่ไม่กลับ
เบี้ยประกันทั้งระบบขยายตัวถึง24%คนซื้อวินาศภัยน้อยกว่าคุ้มครองชีวิต
5 เม.ย. 2556

เบี้ยประกันทั้งระบบขยายตัวถึง24%คนซื้อวินาศภัยน้อยกว่าคุ้มครองชีวิต
คปภ.เผยเบี้ยธุรกิจประกันภัยเดือนแรกของปียังขยายตัวต่อเนื่อง 24%
นายสรศักดิ์ ทันตสุวรรณ รองเลขาธิการ ด้านตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในเดือน ม.ค.ที่ผ่านมา ธุรกิจประกันภัยมีเบี้ยประกันภัยรับโดยตรงรวมทั้งสิ้น 48,857 ล้านบาท เติบโตจากช่วงเดียวกันของปีก่อน 24.1%
ทั้งนี้ แบ่งเป็นเบี้ยประกันชีวิต 31,602 ล้านบาท เติบโต 21.5% โดยเบี้ยรับสูงสุดมาจากประกันชีวิตประเภทสามัญ 24,560 ล้านบาท เติบโต 16.4% รองลงมาเป็นการประกันชีวิตประเภทกลุ่ม 5,916 ล้านบาท เติบโต 55.3% และการประกันภัยอุบัติเหตุส่วนบุคคล 437 ล้านบาท เติบโต 13.5% 
สำหรับเบี้ยที่เหลือมาจากธุรกิจประกันวินาศภัย 17,256 ล้านบาท เติบโต 29.2% โดยการประกันภัยรถมีเบี้ยรับสูงสุด 9,994 ล้านบาท เติบโต 30.8% แบ่งเป็นเบี้ยรถภาคสมัครใจ 8,727 ล้านบาท และเป็นเบี้ยรถภาคบังคับ 1,267 ล้านบาท สอดคล้องกับการขยายตัวของการขายรถยนต์นั่งส่วนบุคคลที่ขยายตัว 108.6% ในเดือน ม.ค. 2556 
นายสรศักดิ์ กล่าวว่า รองลงมาเป็นประกันภัยเบ็ดเตล็ด 5,702 ล้านบาท เติบโต 24.3% และการประกันอัคคีภัย 1,134 ล้านบาท ขยายตัวอย่างโดดเด่นที่ 67.1% แสดงให้เห็นว่าประชาชนเห็นความสำคัญของการทำประกันอัคคีภัยกันมากขึ้น โดยเฉพาะอย่างยิ่งในช่วงฤดูร้อนซึ่งมักเกิดอัคคีภัยขึ้นบ่อยครั้ง
นอกจากนี้ ยังเป็นผลมาจากธุรกิจประกันชีวิตยังมีการแข่งขันกันออกผลิตภัณฑ์ใหม่ๆ ที่พัฒนาให้สอดคล้องกับสถานการณ์ปัจจุบัน และสนองต่อความต้องการของประชาชน รวมถึงมาตรการของภาครัฐที่ได้มีการประชาสัมพันธ์สร้างความรับรู้ผ่านสื่อต่างๆ หลากหลายช่องทาง เพื่อให้ประชาชนวงกว้างมีความเข้าใจและเห็นความสำคัญของการประกันชีวิตมากขึ้น 
รองเลขาธิการ คปภ. กล่าวว่า ในช่วงต้นปี 2556 อุตสาหกรรมประกันภัยขยายตัวได้ดีอย่างต่อเนื่อง แม้ว่าจะมีฐานการเปรียบเทียบที่ค่อนข้างสูงจากปี 2555 แต่ทั้งธุรกิจประกันชีวิตและธุรกิจประกันวินาศภัยก็สามารถเติบโตได้ในอัตราที่น่าพอใจ ซึ่งเป็นผลจากมาตรการส่งเสริมต่างๆ ของภาครัฐ โดยเฉพาะอย่างยิ่งนโยบายคืนภาษีรถคันแรก ซึ่งขณะนี้ค่ายรถยนต์ได้เริ่มทยอยส่งมอบรถให้แก่ลูกค้าในปีนี้แล้ว ประกอบกับการปรับตัวของภาคธุรกิจประกันภัยที่ได้มีการพัฒนาผลิตภัณฑ์ใหม่ๆ ให้สอดคล้องกับสถานการณ์ปัจจุบัน และความต้องการของประชาชนมากขึ้น
“เศรษฐกิจไทยในช่วงต้นปี 2556 ยังคงขยายตัวได้ดีจากการใช้จ่ายภายในประเทศทั้งจากการบริโภคของภาคครัวเรือนและการลงทุนของภาคเอกชน รวมถึงการส่งออกที่มีแนวโน้มปรับตัวดีขึ้นอย่างค่อยเป็นค่อยไปตามภาวะเศรษฐกิจโลกที่มีเสถียรภาพมากขึ้น ส่งผลให้ธุรกิจประกันภัยเติบโตตามไปด้วย” นายสรศักดิ์ กล่าว